CELEX: 32012D0704
Language: da
Date: 2012-11-13 00:00:00
Title: 2012/704/EU: Rådets gennemførelsesafgørelse af 13. november 2012 om ændring af gennemførelsesafgørelse 2010/99/EU om bemyndigelse af Republikken Litauen til at udvide anvendelsen af en foranstaltning, der fraviger bestemmelserne i artikel 193 i direktiv 2006/112/EF om det fælles merværdiafgiftssystem

16.11.2012   
            
            
               DA
            
            
               Den Europæiske Unions Tidende
            
            
               L 319/7
            
         RÅDETS GENNEMFØRELSESAFGØRELSE
   af 13. november 2012
   om ændring af gennemførelsesafgørelse 2010/99/EU om bemyndigelse af Republikken Litauen til at udvide anvendelsen af en foranstaltning, der fraviger bestemmelserne i artikel 193 i direktiv 2006/112/EF om det fælles merværdiafgiftssystem
   (2012/704/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 291, stk. 2,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Ved brev registreret i Kommissionens Generalsekretariat den 8. februar 2012 anmodede Litauen om bemyndigelse til fortsat at anvende en foranstaltning, der fraviger bestemmelserne i direktiv 2006/112/EF, der regulerer, hvem der er ansvarlig for indbetalingen af merværdiafgift (moms) til skattevæsenet.
            
         
               (2)
            
            
               I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 4. april 2012 de øvrige medlemsstater om Litauens anmodning. Ved brev af 11. april 2012 meddelte Kommissionen Litauen, at den rådede over alle de oplysninger, som den fandt nødvendige for at kunne vurdere anmodningen.
            
         
               (3)
            
            
               Rådets beslutning 2006/388/EF af 15. maj 2006 om bemyndigelse af Republikken Litauen til at anvende en foranstaltning, der fraviger artikel 21 i sjette direktiv 77/388/EØF om harmonisering af medlemsstaternes lovgivning om omsætningsafgifter (2), bemyndigede Litauen til bl.a. at udpege modtageren som betalingspligtig person for momsen på levering af tømmer og levering af varer og tjenesteydelser i tilfælde af insolvensprocedurer eller omstruktureringsprocedurer under retsligt tilsyn.
            
         
               (4)
            
            
               Ved Rådets gennemførelsesafgørelse 2010/99/EU af 16. februar 2010 om bemyndigelse af Republikken Litauen til at udvide anvendelsen af en foranstaltning, der fraviger bestemmelserne i artikel 193 i direktiv 2006/112/EF om det fælles merværdiafgiftssystem (3), blev anvendelsen af fravigelsesforanstaltningen i henhold til beslutning 2006/388/EF (»fravigelsesforanstaltningen«) forlænget.
            
         
               (5)
            
            
               De skatteundersøgelser og analyser, der er blevet gennemført af det litauiske skattevæsen, har vist effektiviteten af fravigelsesforanstaltningen.
            
         
               (6)
            
            
               Kommissionen forstår, at de retlige og faktiske forhold, der har berettiget anvendelsen af fravigelsesforanstaltningen, ikke har forandret sig og fortsat er til stede. Litauen bør derfor bemyndiges til at anvende foranstaltningen i endnu en begrænset periode.
            
         
               (7)
            
            
               Ifald Litauen påtænker endnu en forlængelse af anvendelsen af fravigelsesforanstaltningen efter 2015, bør der sammen med en anmodning om forlængelse indgives en evalueringsrapport til Kommissionen senest den 1. april 2015.
            
         
               (8)
            
            
               Fravigelsesforanstaltningen vil ikke få negativ indvirkning på Unionens egne indtægter hidrørende fra moms —
            
         VEDTAGET DENNE AFGØRELSE:
   Artikel 1
   Artikel 2, stk. 2, i gennemførelsesafgørelse 2010/99/EU affattes således:
   
      »Den anvendes fra den 1. januar 2013 til den 31. december 2015. Enhver anmodning om forlængelse af den foranstaltning, som denne afgørelse indeholder bestemmelser om, indgives til Kommissionen senest den 1. april 2015 og ledsages af en rapport, der omfatter en gennemgang af anvendelsen af denne foranstaltning.«
   
   Artikel 2
   Denne afgørelse får virkning på dagen for meddelelsen.
   Den anvendes fra den 1. januar 2013.
   Artikel 3
   Denne afgørelse er rettet til Republikken Litauen.
   
      Udfærdiget i Bruxelles, den 13. november 2012.
      
         
            På Rådets vegne
         
         V. SHIARLY
         
            Formand
         
      
   
   
      (1)  EUT L 347 af 11.12.2006, s. 1.
   
      (2)  EUT L 150 af 3.6.2006, s. 13.
   
      (3)  EUT L 45 af 20.2.2010, s. 10.